钦定古今图书集成/明伦汇编/氏族典/第155卷 > 《廖用贤尚友录》 > 樊莹
## 钦定古今图书集成/明伦汇编/氏族典/第155卷 > 《廖用贤尚友录》 > 樊莹

按《明外史樊莹传》：“莹字廷璧，常山人。天顺末，举进士，
引疾归养。久之，授行人，使川中，不受馈。成化八年，擢
御史。山东盗起，奉命捕获其魁。清军江北，所条奏多
著为例。改按云南，出知松江府，寻改知平阳。弘治初，
许大臣保举方面官，侍郎黄孔昭以莹应，擢河南按
察使。河南田赋多，巡抚徐恪欲考本末，众难之，恪以”
属莹。部吏钩考，旬日间宿蠹一清。寻迁应天府尹，迁
南京工部右侍郎。改右副都御史，巡抚湖广。以疾乞
休。家居七年，中外交荐。起故官，抚治郧阳。旋改南京
刑部右侍郎。十六年，云南多灾异，廷议遣大臣巡视，
乃以命莹。威震蛮俗。既竣事还，进本部尚书。武宗践
阼，致仕归。刘瑾以会勘隆平侯争袭事连及莹，削籍。
卒。赠太子少保，谥清惠。莹性果介，农月坐篮舆戴笠，
子孙舁行田间，曰：“非徒视稼，欲子孙习劳也。”其后人
率教，多愿朴力学者。